གྱི་རྐང་པ་གཉིས་མངོན་དུ་གྱུར་པ་ལས་བཞི་པ་འོད་འཕྲོ་ཉེ་ཞིང་གི་ས་དེའི་རྟོགས་པ་སྐྱེ་བ་ཡིན་པའི་ཕྱིར་ཞེས་འཆད་པ་ལ། ཏྲི་ཤ་ཀུ་ནེར་མ་མོ་གློ་བ་འབབ། །ཀོ་སར་མཚན་མོ་རྒྱུ་མ་ཆུ་ཡི་ཁམས། །རྀ་སྐྱེས་ཤ་ཝ་རིས་སྦྱོང་རྫུ་འཕྲུལ་གཉིས། །ཤར་ལྷོ་ཉེ་ཞིང་འོད་འཕྲོ་ཕྱག་འཚལ་ལོ། །ཞེས་པའི་གཞུང་འདི་བྱུང་། ཡང་ས་ལྔ་པ་ཐོབ་པ་ལ་ཕྱི་ནང་གི་ཡུལ་ཆེན་གཉིས་བགྲོད་དགོས་ཏེ། སྦྱང་གཞི་མེའི་ཁམས། སྦྱོང་བྱེད་ས་བོན་རཱྀ་ལས་བྱུང་བ་འཕར་མའི་ལྷོ་ནུབ་ཏུ་གནས་པའི་ལྷ་མོ་ཙཎྜ་ལིས་སྦྱོང་ཞིང་། རྩ་བསིལ་སྦྱིན་མ་དང་ཚ་བ་མ་གཉིས། རྩ་དེ་གཉིས་ཀྱི་མདུད་པ་ཀ་ལའི་རྣམ་པས་ཁ་དང་མགྲིན་པར་གནས་པའི་ཡི་གེ་གཉིས། དེ་དག་ནས་ཆུ་རྒྱུས་དང་ལྟོ་བའི་ཁམས་གཉིས་དང་། ནང་གི་ཡུལ་དེ་གཉིས་ནས་ལས་རླུང་སྔར་བཞིན་དབུ་མར་ཐིམ་པས། ཕྱིའི་གནས་ཀ་ལིངྐ་དང་ལམྦྷ་ཀའི་མཁའ་འགྲོ་དབང་དུ་འདུ་ཞིང་། དད་པའི་དབང་པོ་དང་བརྩོན་འགྲུས་ཀྱི་དབང་པོ་གཉིས་མངོན་དུ་གྱུར་པ་ལས་ལྔ་པ་སྦྱང་དཀའ་ཚནྡྷོའི་ས་དེའི་རྟོགས་པ་སྐྱེ་བ་ཡིན་པའི་ཕྱིར་རོ། །ཞེས་འཆད་པ་ལ། ཀ་ལིངྐིར་ནི་བསིལ་སྦྱིན་ཆུ་རྒྱུས་འབབ། །ལམྤར་ཚ་བ་ལྟོ་བ་འབབ་མ་མེ། །རཱྀ་སྐྱེས་ཙཱཎྜ་ལཱིས་སྦྱོང་དབང་པོ་གཉིས། །ལྷོ་ནུབ་ཚནྡྷ་སྦྱང་དཀར་བདག་ཕྱག་འཚལ། །ཞེས་པའི་གཞུང་འདི་བྱུང་། ཡང་ས་དྲུག་པ་ཐོབ་པ་ལ་ཕྱི་ནང་གི་ཡུལ་ཆེན་གཉིས་བགྲོད་དགོས་ཏེ། སྦྱང་གཞི་རླུང་གི་ཁམས། སྦྱོང་བྱེད་ས་བོན་ལྀ་ལས་བྱུང་བ་འཕར་མའི་ནུབ་བྱང་དུ་གནས་པའི་ལྷ་མོ་གཡུང་མོས་སྦྱོང་ཞིང་། རྩ་གཞོལ་མ་དང་རངས་མ་གཉིས། རྩ་དེ་གཉིས་ཀྱི་མདུད་པ་ཀ་ཧིའི་རྣམ་པས་སྙིང་ག་དང་འདོམ་བར་དུ་གནས་པའི་ཡི་གེ་གཉིས་དང་། དེ་དག་ནས་འབབ་པའི་བཤང་བའི་ཁམས་དང་རུས་པའི་ཁམས་གཉིས་དང་། ནང་གི་ཡུལ་དེ་གཉིས་ནས་ལས་རླུང་སྔར་བཞིན་དབུ་མར་ཐིམ་པས། ཕྱིའི་གནས་ཀཉྩི་དང་ཧི་མ་ལ་ཡའི་མཁའ་འགྲོ་དབང་དུ་འདུས་ཤིང་། དྲན་པའི་དབང་པོ་དང་ཏིང་ངེ་འཛིན་གྱི་དབང་པོ་མངོན་དུ་གྱུར་པ་ལས། དྲུག་པ་མངོན་གྱུར་ཉེ་བའི་ཚནྡྷོའི་ས་དེའི་རྟོགས་པ་སྐྱེ་བ་ཡིན་པའི་ཕྱིར་རོ། །ཞེས་འཆད་པ་ལ། ཀཉྩིར་གཞོལ་མ་བཤང་འབབ་ཁ་བའི་རིར། །རངས་མ་རུས་པའི་ཁམས་འབབ་རླུང་གི་དངོས། །ལྀ་སྐྱེས་གཡུང་མོས་སྦྱོང་ཞིང་དབང་པོ་གཉིས། །ནུབ་བྱང་མངོན་གྱུར་ཉེ་བའི་ཚནྡྷོར་བསྟོད། །ཅེས་པའི་གཞུང་འདི་བྱུང་། ཡང་ས་བདུན་པ་ཐོབ་པ་ལ་ཕྱི་ནང་གི་ཡུལ་ཆེན་གཉིས་བགྲོད་དགོས་ཏེ། སྦྱང་གཞི་གཟུགས་ཀྱི་ཁམས་སྦྱོང་བྱེད་ས་བོན་ལཱྀ་ལས་བྱུང་བ། འཕར་མའི་ཤར་དུ་གནས་པའི་ལྷ་མོ་གོ་རིས་སྦྱོང་ཞིང་། རྩ་ཤིན་ཏུ་གཟུགས་ཅན་མ་དང་སྤྱི་མ་གཉིས། རྩ་དེ་གཉིས་ཀྱི་མདུད་པ་པྲེ་གྲྀའི་རྣམ་པས་མཚན་མ་དང་། བཤང་ལམ་དུ་གནས་པའི་ཡི་གེ་གཉིས་དང་། དེ་དག་ནས་འབབ་པའི་བད་ཀན་དང་རྣག་གི་ཁམས་གཉིས་དང་། ནང་གི་ཡུལ་དེ་གཉིས་ནས་ལས་རླུང་སྔར་བཞིན་དབུ་མར་ཐིམ་པས། ཕྱིའི་གནས་པྲེ་ཏ་པུ་རི་དང་གྲྀ་ཧ་དེ་ཝ་གཉིས་ཀྱི་མཁའ་འགྲོ་དབང་དུ་འདུ་ཞིང་། ཤེས་རབ་ཀྱི་དབང་པོ་དང་དད་པའི་སྟོབས་གཉིས་མངོན་དུ་གྱུར་པ་ལས་བདུན་པ་རིང་སོང་འདུ་བའི་ས་དེའི་རྟོགས་པ་སྐྱེ་བ་ཡིན་པའི་ཕྱིར་རོ་ཞེས་འཆད་པ་ལ། པྲེ་ཏར་ཤིན་ཏུ་གཟུགས་ཅན་བད་ཀན་འབབ། །ཁྱིམ་གྱི་ལྷ་ནི་སྤྱི་མ་རྣག་འབབ་གཟུགས། །ལཱྀ་སྐྱེས་གཽ་རིའི་སྦྱོང་མཛད་དབང་པོ་སྟོབས། །ཤར་ཕྱོགས་འདུ་བ་རིང་དུ་སོང་བར་བསྟོད། །ཅེས་པའི་གཞུང་འདི་བྱུང་། ཡང་ས་བརྒྱད་པ་ཐོབ་པ་ལ་ཡུལ་ཆེན་གཉིས་བགྲོད་དགོས་ཏེ། སྦྱང་གཞི་སྒྲའི་ཁམས་སྦྱོང་བྱེད་ས་བོན་ཨེ་ལས་བྱུང་བའི་འཕར་མའི་ལྷོ་རུ་གནས་པའི་ལྷ་མོ་ཙཽ་རིའི་སྦྱོང་ཞིང་། རྩ་རྒྱུས་སྦྱིན་མ་དང་སྦྱོང་བྲལ་མ་གཉིས། རྩ་དེ་གཉིས་ཀྱི་མདུད་པ་སཽ་སུའི་རྣམ་པས་བརླ་གཉིས་དང་བྱིན་པ་གཉིས་སུ་གནས་པའི་ཡི་གེ་གཉིས་དང་། དེ་དག་ནས་འབབ་པའི་ཁྲག་དང་རྡུལ་གྱི་ཁམས་གཉིས་དང་། ནང་གི་ཡུལ་དེ་གཉིས་ནས་ལས་རླུང་སྔར་བཞིན་དབུ་མར་ཐིམ་པས། ཕྱིའི་གནས་སཽ་རཥྚ་དང་པུ་ཝརྞ་དེ་ཝའི་མཁའ་འགྲོ་དབང་དུ་འདུ་ཞིང་། བརྩོན་འགྲུས་དང་དྲན་པའི་སྟོབས་གཉིས་མངོན་དུ་བྱས་པ་ལས་བརྒྱད་པ་མི་གཡོ་ཉེ་འདུའི་ས་དེའི་རྟོགས་པ་སྐྱེ་བ་ཡིན་པའི་ཕྱིར། ཞེས་འཆད་པ་ལ། སཽ་རསྚར་ནི་རྒྱུ་སྦྱིན་ཁྲག་འབབ་ཅིང་། །གསེར་གླིང་སྦྱོར་བྲལ་རྔུལ་འབབ་སྒྲ་ཡི་ཁམས། །ཨེ་སྐྱེས་ཙཽ་རིས་སྦྱོང་མཛད་སྟོབས་གཉིས་ལྷོར། །མི་གཡོ་ཉེ་བའི་འདུ་བར་བདག་ཕྱག་འཚལ། །ཞེས་པའི་གཞུང་འདི་བྱུང་། ཡང་ས་དགུ་པ་ཐོབ་པ་ལ་ཕྱི་ནང་གི་ཡུལ་ཆེན་གཉིས་བགྲོད་དགོས་ཏེ། སྦྱང་གཞི་སྣའི་ཡུལ་དུ་གྱུར་པའི་དྲིའི་ཁམས། སྦྱོང་བྱེད་ས་བོན་ཨཻ་ལས་བྱུང་བ་འཕར་མའི་ནུབ་ཏུ་གནས་པའི་ལྷ་མཽ་བཻ་ཏ་ལིས་སྦྱོང་ཞིང་། རྩ་སྡུག་གུ་མ་དང་གྲུབ་མ་གཉིས། རྩ་དེ་གཉིས་ཀྱི་མདུད་པ་ན་སིའི་རྣམ་པས་སོར་མོ་བཅུ་དྲུག་དང་བོལ་གོང་གཉིས་སུ་གནས་པའི་ཡི་གེ་གཉིས་དང་། དེ་དག་ནས་འབབ་པའི་ཚིལ་བུ་དང་མཆིན་པའི་ཁམས་གཉིས། ནང་གི་ཡུལ་དེ་གཉིས་ནས་ལས་རླུང་སྔར་བཞིན་དབུ་མར་ཐིམ་པས། ཕྱིའི་གནས་ན་ག་ར་དང་སིནྡྷུའི་མཁའ་འགྲོ་དབང་དུ་འདུས་ཤིང་ཏིང་ངེ་འཛིན་དང་ཤེས་རབ་ཀྱི་སྟོབས་གཉིས་མངོན་དུ་གྱུར་པ་ལས་དགུ་པ་ལེགས་པའི་བློ་གྲོས་ཀྱི་དུར་ཁྲོད་ཀྱི་ས་དེའི་རྟོགས་པ་སྐྱེ་བ་ཡིན་པའི་ཕྱིར་རོ་ཞེས་འཆད་པ་ལ། ན་ག་རར་ནི་སྡུག་གུ་ཚིལ་བུ་འབབ། །སིནྡྷུར་གྲུབ་མ་མཆིན་འབབ་སྣ་ཡི་ཡུལ། །ཨཻ་སྐྱེས་བཻ་ཏ་ལིས་སྦྱོང་སྟོབས་གཉིས་ནུབ། །དུར་ཁྲོད་ལེགས་པའི་བློ་གྲོས་ལ་ཕྱག་འཚལ། །ཞེས་པའི་གཞུང་འདི་བྱུང་། ཡང་ས་བཅུ་པ་ཐོབ་པ་ལ་ཕྱི་ནང་གི་ཡུལ་ཆེན་གཉིས་བགྲོད་དགོས་ཏེ། སྦྱང་གཞི་ལྕེ་ཡུལ་ཏེ་རོའི་ཁམས། སྦྱོང་བྱེད་ས་བོན་ཨོ་ལས་བྱུང་བའི་ལྷ་མོ་གྷསྨ་རིས་སྦྱངས་ཤིང་། རྩ་འཚོད་མ་དང་ཡིད་བཟང་མ་གཉིས། རྩ་དེ་གཉིས་ཀྱི་མདུད་པ་མ་ཀུའི་རྣམ་པས་མཐེ་བོང་བཞི་དང་པུས་མོ་གཉིས་སུ་གནས་པའི་ཡི་གེ་གཉིས་དང་། དེ་དག་ནས་འབབ་པའི་མཆིལ་མ་དང་སྣབས་ཀྱི་ཁམས་གཉིས་དང་། ནང་གི་གནས་དེ་གཉིས་ནས་ལས་རླུང་སྔར་བཞིན་དབུ་མར་ཐིམ་པས། ཕྱིའི་གནས་མ་རོ་དང་ཀུ་མུ་ཏ་གཉིས་ཀྱི་མཁའ་འགྲོ་དབང་དུ་འདུས་ཤིང་། དྲན་པ་ཡང་དག་པ་དང་ཆོས་རབ་ཏུ་རྣམ་པར་འབྱེད་པ་བྱང་ཆུབ་ཀྱི་ཡན་ལག་གཉིས་མངོན་དུ་གྱུར་པ་ལས་བཅུ་པ་ཆོས་ཀྱི་སྤྲིན་ཉེ་བའི་དུར་ཁྲོད་ཀྱི་ས་དེའི་རྟོགས་པ་སྐྱེ་བ་ཡིན་པའི་ཕྱིར་རོ། །ཞེས་འཆད་པ་ལ། མ་རོར་མཚེད་མས་མཆིལ་མ་འབབ་པ་འཛིན། །ཀུ་ལུར་ཡིད་བཟང་སྣབས་འབབ་ལྕེ་ཡི་ཡུལ། །ཨཽ་སྐྱེས་གྷསྨ་རིས་སྦྱོང་བྱང་ཆུབ་གཉིས། །ཉེ་བའི་དུར་ཁྲོད་ཆོས་ཀྱི་སྤྲིན་ལ་འདུད། །ཅེས་པའི་གཞུང་འདི་བྱུང་། ཡང་ས་བཅུ་གཅིག་པ་ཐོབ་པ་ལ་ཕྱི་ནང་གི་ཡུལ་ཆེན་བཞི་བགྲོད་དགོས་ཏེ། སྦྱང་གཞི་རེག་བྱའི་ཁམས། སྦྱོང་བྱེད་ས་བོན་ཨོཾ་ལས་བྱུང་བ་དཀྱིལ་འཁོར་གྱི་ནང་གི་འོག་ཏུ་གནས་པའི་ལྷ་མོ་སྤྱོད་མས་སྦྱོང་ཞིང་། རྩ་གསུམ་བསྐོར་མ་དང་འདོད་མ་གཉིས། རྩ་དེ་གཉིས་ཀྱི་མདུད་པ་ཧཱུྃ་ཧཱུྃ་གི་རྣམ་པས་སྙིང་གི་རྒྱབ་ཀྱི་རྩ་འདབ་གཉིས་ལ་གནས་པའི་ཡི་གེ་གཉིས་དང་། ནང་གི་གནས་དེ་གཉིས་ནས་ལས་རླུང་སྔར་བཞིན་རྒྱུ་བ་དབུ་མར་ཐིམ་པས། ཕྱིའི་ཡུལ་ལྕགས་གྲང་དང་ཧ་རི་ཀེ་ལའི་མཁའ་འགྲོ་དབང་དུ་འདུས་ཤིང་། བརྩོན་འགྲུས་ཡང་དག་དང་། དགའ་བ་ཡང་དག་གཉིས་མངོན་དུ་བྱས་པར་གྱུར་པ་དང་། ཡང་སྦྱང་གཞི་ཆོས་ཀྱི་ཁམས་སྦྱོང་བྱེད་ས་བོན་ཨྃ་ལས་བྱུང་བ་དཀྱིལ་འཁོར་གྱི་ནང་གི་སྟེང་དུ་གནས་པའི་ལྷ་མོ་མཁའ་སྤྱོད་མས་སྦྱོང་ཞིང་། རྩ་ཁྱིམ་མ་དང་གཏུམ་མོ་གཉིས། རྩ་དེ་གཉིས་ཀྱི་མདུད་པ་ཧཱུྃ་ཧཱུྃ་གི་རྣམ་པ་སྙིང་ཀའི་མདུན་གྱི་མཚམས་ཀྱི་རྩ་འདབ་གཉིས་ལ་གནས་པའི་ཡི་གེ་གཉིས། དེ་དག་ནས་འབབ་པའི་རླུང་ལྔ་དང་བདུད་རྩི་གསུམ་འདྲེས་པ་ཁམས་གཉིས་དང་། ནང་གི་གནས་དེ་གཉིས་ནས་ལས་རླུང་སྔར་བཞིན་རྒྱུ་བ་དབུ་མར་ཐིམ་པས། ཕྱིའི་ཡུལ་ལན་ཚྭ་རྒྱ་མཚོའི་ནང་སོང་དང་བཞིན་དུ་གཉིས་ཀྱི་མཁའ་འགྲོ་དབང་དུ་འདུས་ཤིང་ཤིན་ཏུ་སྦྱངས་པ་ཡང་དག་དང་། ཏིང་ངེ་འཛིན་ཡང་དག་གཉིས་མངོན་དུ་བྱས་པར་གྱུར་པ་ལས་བཅུ་གཅིག་དཔེ་མེད་པ་འཐུང་སྤྱོད་ཀྱི་སའི་རྟོགས་པ་སྐྱེ་བ་ཡིན་པའི་ཕྱིར་རོ། །ཞེས་འཆད་པ་ལ། གསུམ་བསྐོར་འདོད་མ་རེག་བྱ་ས་སྤྱོད་སྦྱོང་། །ཨཽ་སྐྱེས་བྱང་ཆུབ་ལམ་གཉིས་ལ་བཏུད་ནས། །ཁྱིལ་མ་གཏུམ་མོ་ཆོས་དབྱིངས་མཁའ་སྤྱོད་སྦྱོང་། །ཨཽ་སྐྱེས་བྱང་ཆུབ་ལམ་གཉིས་ལ་ཕྱག་འཚལ། །འདི་བཞི་སྙིང་གི་འདབ་བརྒྱད་ལྟེ་བ་ཡི། །མཚམས་ནས་རླུང་དང་བདུད་རྩི་ལྔ་འདྲེས་འབབ། །འདི་རྣམས་དབུ་མར་ཐིམ་པ་འཐུང་སྤྱོད་དེ། །དཔེ་མེད་ཡེ་ཤེས་བཅུ་གཅིག་སར་ཕྱག་འཚལ། །ཞེས་པའི་གཞུང་འདི་བྱུང་། ཡང་ས་བཅུ་གཉིས་པ་ཐོབ་པ་ལ་ཕྱི་ནང་གི་ཡུལ་ཆེན་བཞི་བགྲོད་དགོས་ཏེ། སྦྱང་གཞི་རྣ་བ་ཞེ་སྡང་རྣམ་ཤེས་ཀྱི་ཕུང་པོ་རྣམས་སྦྱོང་བྱེད་ས་བོན་ཨཱ་ལས་བྱུང་བ། དཀྱིལ་འཁོར་དབུས་ན་བཞུགས་པའི་ལྷ་མོ་བདག་མེད་མས་སྦྱོང་ཞིང་། རྩ་ཀུན་འདར་མ། རོ་མ། རྐྱང་མ། བདུད་བྲལ་མ་བཞི། རྩ་དེ་བཞིའི་མདུད་པ། ཧཱུྃ་ཧཱུྃ་ཧཱུྃ་ཧཱུྃ་གི་རྣམ་པས་སྙིང་གའི་ཕྱི་སྐོར་གྱི་ཕྱོགས་བཞིར་གནས་པའི་ཡི་གེ་བཞི། དེ་དག་ནས་རླུང་དང་བདུད་རྩི་ལྔ་འདྲེས་ནས་ཡོད་པའི་ཁམས་བཞི་དང་། ནང་གི་གནས་དེ་བཞི་ནས་ལས་རླུང་སྔར་བཞིན་དབུ་མར་ཐིམ་པས། ཕྱིའི་ཡུལ་གཞོན་ནུའི་གྲོང་ཁྱེར། རབ་སོང་འདུས། རྒྱ་མཚོའི་འགྲམ། སྐྱེད་ཚལ་རྫིང་བུའི་འགྲམ་བཞིའི་མཁའ་འགྲོ་དབང་དུ་འདུ་ཞིང་བཏང་སྙོམས་ཡན་ལག་བྱང་ཆུབ་ཀྱི་ཡན་ལག་དང་། འཕགས་ལམ་བརྒྱད་ལས་ཡང་དག་པའི་ལྟ་བ། ཡང་དག་པའི་རྟོག་པ་ཡང་དག་པའི་ངག་གསུམ་སྟེ་བཞི་མངོན་དུ་གྱུར་པ་ལས་ས་བཅུ་གཉིས་པ་ཡེ་ཤེས་ལྡན་ཉེ་བའི་འཐུང་སྤྱོད་ཀྱི་ས་དེ་ཐོབ་པ་ཡིན་ནོ། །ཞེས་འཆད་པ་ལ། དབུས་གནས་གཡས་གཡོན་རྒྱབ་ཀྱི་ཆ་ལ་བཞུགས། །ཀུན་འདར་རོ་རྐྱང་བདུད་བྲལ་ཆ་དང་བཅས། །ཁུ་ཁྲག་དྲི་ཆེན་དྲི་ཆུ་མི་རྟོག་སྐྱེད། །འཕགས་པའི་ལམ་གསུམ་བྱང་ཆུབ་ལ་ཕྱག་འཚལ། །གནས་གཞི་དབུ་མར་སྟོང་ལས་བཅུ་གཉིས་པ། །ཉེ་བའི་འཐུང་སྤྱོད་ཡེ་ཤེས་ཆེན་པོ་སྟེ། །སྤང་བྱ་ཀུན་སྤངས་ཐོབ་བྱ་ཀུན་རྫོགས་པའི། །འཁོར་ལོའི་དབུས་ན་བཞུགས་ལ་ཕྱག་འཚལ་ལོ། །རྣ་བ་ཞེ་སྡང་རྣམ་ཤེས་ཕུང་པོ་སྦྱོང་། །སེམས་དག་ཆོས་དབྱིངས་ཡེ་ཤེས་ངོ་བོ་ཉིད། །སྤྲོས་བྲལ་ཨ་ལས་བྱུང་བའི་གཉིས་མེད་མཆོག །རྡོ་རྗེ་བདག་མེད་མ་དཔལ་ཕྱག་འཚལ་བསྟོད། །ཅེས་པའི་གཞུང་འདི་བྱུང་། ཡང་ས་བཅུ་གསུམ་པ་ཐོབ་པ་ལ་ཕྱི་ནང་གི་ཡུལ་ལྔ་བགྲོད་དགོས་ཏེ། སྦྱང་གཞི་ཤིན་ཏུ་ཕྲ་བའི་དྲི་མ། སྦྱོང་བྱེད་བཅོམ་ལྡན་འདས་ཀྱིས་སྦྱོང་ཞིང་། རྩ་སྙིང་གི་ནང་སྐོར་སྦས་པའི་རྩ་ལྔ། རྩ་དེ་དག་གི་མདུད་པ་བྷྲུྃ་ཨྃ་ཛིཾ་ཁྃ་ཧཱུྃ་གི་རྣམ་པས་སྙིང་གི་དབུས་དང་ཕྱོགས་བཞིར་གནས་པའི་ཡི་གེ་ལྔ། དེ་དག་ནས་ཤིན་ཏུ་དྭངས་པའི་བདུད་རྩི་གསུམ་དང་། ནམ་མཁའ། ཆུ། ས་མེ། རླུང་གི་རླུང་སྟེ་དྭངས་མ་ལྔ་གཙུག་ཏོར་མཆོག་ཏུ་ཐིམ་པས། ཕྱིའི་སྦས་པའི་ཡུལ་ལྔ་ཞེས་པ་ཕྱི་རྡོ་རྗེ་གདན། ནང་འོག་མིན། གསང་བ་སྒྲུབ་པ་པོ་སངས་རྒྱས་པའི་དེ་ཉིད་ཀྱི་དབུས་དང་ཕྱོགས་བཞིའི་གནས་རྣམས་ཀྱི་མཁའ་འགྲོ་དབང་དུ་འདུས་ཤིང་། ཡང་དག་པའི་ལས་ཀྱི་མཐའ་འཚོ་བ། རྩོལ་བ། དྲན་པ། ཏིང་ངེ་འཛིན་ཏེ་ལྔ་དང་དྲུག་གི་ཆ་ཤས་གཅིག་མངོན་དུ་གྱུར་པ་ལ་ས་བཅུ་གསུམ་པ་རྡོ་རྗེ་འཛིན་པའི་ས་དེའི་རྟོགས་པ་སྐྱེ་བ་ཡིན་པའི་ཕྱིར་རོ། །ཞེས་འཆད་པ་ལ། སྦས་པའི་རྩ་ལྔ་བདུད་བྲལ་ཆ་དང་བཅས། །སྙིང་ཁའི་དབུས་གནས་གཙུག་ཏོར་མཆོག་ཏུ་ཐིམ། །འཕགས་པའི་ལམ་ལྔ་དྲུག་པའི་ཆ་ཡི་དངོས། །རྡོ་རྗེ་འཛིན་པ་བཅུ་གསུམ་པར་ཕྱག་འཚལ། །ཞེས་པའི་གཞུང་འདི་བྱུང་བ་ཡིན་ནོ། །དེ་ལྟར་ས་དང་སྦྱར་ཏེ་སྙིང་པོར་དྲིལ་ནས་ཟབ་དོན་རྣམས་མ་སྦས་པར་བསྟན་པ་ཡིན་ལ། དེ་དག་རེ་རེ་བཞིན་རྒྱུད་དང་སྦྱར་བ་དང་མཐའ་ཆོད་ཀྱི་ལུང་རིགས་འཕོ་བ་དང་སྦྱོར་བ་སོགས་ནི་རེ་ཞིག་སྦ་བར་བྱ་བའི་གནས་སོ། །འོན་ཀྱང་དཔྱོད་ལྡན་དོན་གཉེར་བྱུང་ན་རིམ་པས་འཆད་པར་སྤྲོ་བ་ཡིན་ནོ། །དེ་སྐད་རྒྱུད་སྡེའི་ཡང་སྙིང་དཔྱིད། །ས་ལམ་རྣམ་གཞག་འཁྲུལ་མེད་པ། །གོང་མའི་གསུང་གི་གསལ་བྱེད་མཆོག །འཆད་མཁས་དཔྱོད་ལྡན་ཆེས་དཀོན་ཡང་། །སྔོན་སྦྱངས་དཀར་བའི་བག་ཆགས་སད། །རྒྱུད་སྡེ་གནད་ཀྱི་སྙིང་པོ་ལོངས། །གོང་མའི་བྱིན་རླབས་སྙིང་བཞུགས་པ། །ཇི་བཞིན་སྨྲ་མཁས་ཁོ་བོ་ཙམ། །ཞེས་པ་རྗེ་བཙུན་ཆེ་དང་བདག །རྡུལ་དང་རྡུལ་ཕྲན་བརྩེགས་མཚུངས་ཀྱང་། །རྩ་འགྲེལ་ལེགས་བཤད་ཀུན་མཁྱེན་གྱིས། །སྲང་ལ་བཅལ་ཀྱང་ལྕི་ཡང་མེད། །དེ་སྐད་བརྗོད་པའི་མོད་ལ་ནི། །མཁས་རློམ་གདོང་གིས་ཡོངས་དུད་ཅིང་། །མགྲིན་པའི་ཕུག་ན་སྙིང་གི་རྩེ། །རོ་འཛིན་རྩེ་དང་ལྷན་ཅིག་འདར། །དེ་ཕྱིར་བློ་གསལ་དཔྱོད་ལྡན་རྣམས། །ལེགས་བཤད་ཕྲེང་བ་འདི་བཟུང་ལས། །གོང་མའི་གསུང་རབ་ལ་ཞུགས་དང་། །རྒྱུད་དོན་སྙིང་པོར་ལོན་ནོ་ཀྱེ། །དགེ་དེས་བདག་སོགས་འགྲོ་བ་ཀུན། །ས་ལམ་འཁྲུལ་མེད་འདི་བགྲོད་ནས། །སྐལ་བ་དང་འཚམས་གདུལ་བྱ་ལ། །ཆོས་ཀྱི་འཁོར་ལོ་བསྐོར་བར་ཤོག །ཅེས་རྒྱུད་སྡེ་ནས་བཤད་པའི་ཡུལ་ཆེན་སྒྲིག་ཚུལ་ཐུན་མོང་མ་ཡིན་པ་ལེགས་པར་བཤད་པ་རྗེ་བཙུན་མཆོག་གི་དགོངས་རྒྱན་དཔྱོད་ལྡན་ཡོངས་ཀྱི་དགའ་སྟོན་ཞེས་བྱ་བ་འདི་ཡང་། སྙིགས་དུས་ཀྱི་ས་སྐྱ་པའི་བསྟན་པའི་གསལ་བྱེད་ཆེན་པོ་མཁས་པའི་དབང་པོ་ཀླུ་སྒྲུབ་རྒྱ་མཚོའི་གསུང་བཞིན། དེའི་དངོས་ཀྱི་སློབ་མ་མདར་བསྟོད་མིའི་དབང་པོ་ཁྱིམ་པ་པཎྜི་ཏ་དཔྱོད་ལྡན་དགྲ་འདུལ་དོན་འགྲུབ་རྡོ་རྗེས་ཟིན་བྲིས་ཀྱི་ཚུལ་དུ་བཀོད་པའི་ཡུལ་ཆེན་སྒྲིག་ཚུལ་ཐུན་མོང་མ་ཡིན་པའི་ལེགས་བཤད་ཀྱི་ཡིག་ཆུང་ཞིག་འདུག་པ་མཐོང་བའི་མོད་ལ། སྔོན་བྱོན་པའི་བསྟན་འཛིན་གྱི་མཁས་པ་བསྟན་སྐྱོང་གི་སྦྱིན་བདག་དང་བཅས་པས་བསྟན་པའི་བྱ་བ་འབའ་ཞིག་གིས་དུས་འདའ་བར་མཛད་འདུག་པའི་ཕྱག་རྗེས་བཟང་པོ་འདི་འདྲ་བ་ངོ་མཚར་ཆེ་སྙམ་པའི་སྐྱེས་བུ་དམ་པ་དེ་དག་ལ་དང་འདོད་ཀྱི་དད་པ་ལྷག་པར་འཕེལ་ཞིང་མིག་ནས་མཆི་མ་འཁྲུག་བཞིན་པའི་ངང་ནས། ས་སྐྱ་པ་ཤཱཀྱའི་དགེ་བསྙེན་སྔགས་འཆང་ངག་དབང་ཀུན་དགའ་བསོད་ནམས་ཀྱིས་ཟིན་བྲིས་ཀྱི་ཡི་གེ་དེ་ཉིད་གཞིར་བཞག་སྟེ། རང་གི་དྲན་གསོ་གསལ་འདེབས་ཀྱི་ཚུལ་དུ་ལེགས་པར་སྦྱར་བའི་ཡི་གེ་པ་ནི་ད